
Uznesenie Okresný súd Poprad, samosudcom Mgr. Lukášom Hvizdošom, v trestnej veci odsúdeného A. B., nar. XX.XX.XXXX v C., trvale bytom D. XXXX/XX, C., pre prečin nedovoleného ozbrojovania a obchodovania so zbraňami podľa § 294 ods. 1 Trestného zákona a iné, o ochrannom protialkoholickom liečení, takto rozhodol: Podľa § 448 ods. 2 Trestného poriadku a § 74 ods. 2 Trestného zákona odsúdeného A. B., nar. XX.XX.XXXX v C., trvale bytom D. XXXX/XX, C., p r e p ú š ť a z ochranného protialkoholického liečenia ambulantnou formou, ktoré mu bolo uložené rozsudkom Okresného súdu Poprad sp. zn. 4T/37/2021 zo dňa 13.01.2022, v spojení s uznesením Krajského súdu v Prešove sp. zn. 2To/8/2022 zo dňa 24.05.2022, oba právoplatné dňa 24.05.2022, v spojení s uznesením Okresného sudu Košice II sp. zn. 4Nt/54/2022 zo dňa 30.11.2022, právoplatným dňa 30.11.2022. odôvodnenie: Rozsudkom Okresného súdu Poprad sp. zn. 4T/37/2021 zo dňa 13.01.2022, v spojení s uznesením Krajského súdu v Prešove sp. zn. 2To/8/2022 zo dňa 24.05.2022, oba právoplatné dňa 24.05.2022, bol A. B. uznaný za vinného z prečinu nedovoleného ozbrojovania a obchodovania so zbraňami podľa § 294 ods. 1 Trestného zákona a iné, za čo mu bol uložený úhrnný trest odňatia slobody v trvaní 3 (troch) rokov nepodmienečne so zaradením na výkon trestu odňatia slobody do ústavu na výkon trestu odňatia slobody s minimálnym stupňom stráženia, trest prepadnutia veci, ako aj ochranné protialkoholické liečenie ústavnou formou. Výkon ochranného liečenia ústavnou formou bol nariadený do ÚVV a ÚVTOS E.. Odsúdený započal s ochranným liečením ústavnou formou dňa 27.07.2022. Uznesením Okresného sudu Košice II sp. zn. 4Nt/54/2022 zo dňa 30.11.2022, právoplatným dňa 30.11.2022, súd rozhodol o zmene spôsobu výkonu ochranného liečenia z ústavnej formy na ambulantnú formu. Výkon ochranného protialkoholického liečenia ambulantnou formou bol nariadený v ambulancii u A. A. F.. Odsúdený započal s ochranným liečením dňa 17.03.2023. Lekárka psychiatrickej ambulancie A. F. podala dňa 25.03.2024 na tunajší súd správu o ochrannom liečení. Zo správy vyplýva, že odsúdený sa na vyšetrenia dostavoval pravidelne, počas kontrol opakovane proklamoval abstinenciu od alkoholu, pravidelne realizuje laboratórne odbery krvi so zameraním na pečeňové testy vo vzťahu k užívaniu alkoholu s negatívnym výsledkom, dychová skúška na prítomnosť alkoholu bola negatívna, odber moču na prítomnosť metabolitov alkoholu bol negatívny. Vzhľadom k týmto okolnostiam lekárka navrhla ukončenie ochranného liečenia, nakoľko liečba splnila svoj účel.
Podľa § 74 ods. 2 Trestného zákona, ochranné liečenie potrvá, kým to vyžaduje jeho účel. Trvanie ochranného liečenia uloženého páchateľovi, ktorý užíva návykovú látku a spáchal trestný čin pod jej vplyvom alebo v súvislosti s jej užívaním, môže byť však ukončené, ak sa počas jeho výkonu zistí, že jeho účel nemožno dosiahnuť. O prepustení z ochranného liečenia rozhoduje súd. Podľa § 448 ods. 2 alinea prvá Trestného poriadku, o prepustení z ochranného liečenia alebo o jeho ukončení rozhodne na návrh prokurátora, obvineného, zdravotníckeho zariadenia alebo riaditeľa ústavu na výkon trestu odňatia slobody alebo nemocnice pre obvinených a odsúdených alebo aj bez takého návrhu predseda senátu súdu, v ktorého obvode sa ochranné liečenie vykonáva. Aplikujúc citované zákonné ustanovenia samosudca preskúmal, či dôvody ochranného protialkoholického liečenia ambulantnou formou trvajú. Vychádzajúc z obsahu spisového materiálu, osobitne prihliadajúc na vyjadrenie lekárky psychiatrickej ambulancie je preukázané, že vzhľadom na súčasný stav odsúdeného ochranné protialkoholické liečenie ambulantnou formou splnilo svoj účel, preto rozhodol o prepustení odsúdeného z ochranného liečenia. Poučenie: Proti tomuto uzneseniu možno podať sťažnosť, a to do 3 (troch) pracovných dní odo dňa jeho oznámenia cestou tunajšieho súdu na Krajský súd v Prešove. Sťažnosť má odkladný účinok v prípade, že ju podá prokurátor.

